K. Tóthová, poslankyňa: (2010-03-10):
Viackrát sme diskutovali o tejto otázke, je to problematika násilia, násilia v médiách. Vždy som dostala odpoveď, že je to v kompetencii Rady pre vysielanie a retransmisiu. Ale dnes je už situácia taká, že skutočne to treba riešiť. Platný zákon o vysielaní a retransmisii v § 19 jasne ustanovuje, že ponuky programov, to sú tie reklamy, ktoré sú v rámci rôznych filmov ponúkané od rána do večera, že takéto reklamy nemôžu a nesmú propagovať používanie strelnej zbrane, devastáciu životného prostredia, rôzne nemravnosti a podobne. Dnes už je takmer výnimkou, keď ponúkaná reklama, čo bude večer programom alebo poobede vrátane víkendu, neobsahuje znázorňovanie používania strelných zbraní, rôzne výbuchy, ohne, rozhadzovanie, devastáciu motorových vozidiel, domu, ľudských tiel, bitky a podobne. Vážení, veď je to na smiech, že to, čo je jasne povedané, nemôže byť. Zákon to zakazuje a naše médiá elektronické veselo od Slovenskej televízie cez Markízu, JOJ-ku a ďalšie toto propagujú. Vážený pán minister, ako je to možné, ako ide v rámci kultúry tento smer tak? Ja neinterpelujem to, čo aj je, že musíme dbať na to, aby neboli vysielané filmy s násilím, pretože v rámci fabule mohli by sme tu rozvinúť diskusiu, čo je násilie nutné pre dej a čo je násilie, čo je už propagovaním. Ja hovorím o jednom jedinom ustanovení, ktoré je jednoznačné, zakazujúce, stručne formulované, pričom všetci na to kašlú. Deti to pozerajú, psychológovia varujú, aký vplyv to má na deti, že to má vplyv na agresivitu ich, o chvíľu budem hovoriť aj o agresivite v školách v súvislosti s pánom ministrom školstva, a všetci sa tvárime, že je to v poriadku. Nie je to v poriadku. Napriek tomu, že už bude koniec volebného obdobia a celé štyri roky som tu v tomto parlamente z rôznych smerov dávala legislatívne návrhy, ktoré minimalizovali násilie a takéto neželateľné javy, žiadam vás, pán minister kultúry, aby ste povedali pre budúcnosť, čo a ako chcete realizovať, aby toto prestalo, pretože mám množstvo listov ľudí, ľudia pri stretnutiach hovoria: „To je hrozné, deti nám to pozerajú, od rána to ide, strelné zbrane, sex vystrihnutý doobeda, v sobotu, keď deti pozerajú televíziu, ráno, doobeda, sex na toalete a podobne.“ Kedy tomuto bude koniec, pán minister? Ďakujem za odpoveď dopredu. Vážený pán minister školstva, k tejto interpelácii ma inšpirovali Učiteľské noviny, veľmi pekný článok pána prof. PhDr. Ladislava Lovaša, CSc., Agresia a násilie v našich školách. Hlavným, nosným sloganom je, že násilie je problém, ktorý nezmizne vtedy, keď sa budeme tváriť, že neexistuje, že v tom sa musíme rozhodnúť sami, či chceme žiť v krajine, kde je agresia tolerovanou súčasťou správania sa. Ja nechcem žiť v krajine, kde agresia vzájomne má byť tolerovaná. Ja nechcem, aby moje vnúčatá a pravnúčatá žili v krajine, kde agresia je tolerovaná v školách. Narastajúca agresivita a násilie v našich školách sú dokumentované v dennej tlači. Ja tu nebudem míňať čas, ale keďže  mám zozbierané výstrižky, môžem povedať, koľko prípadov agresie je nielen medzi deťmi, ale už aj na učiteľoch páchaných a podobne. Pán minister, otázka, aj keď je koniec volebného obdobia. Čo mienite robiť v budúcnosti v prípade, keby ste túto funkciu zastávali ako minister školstva? A čo mienite urobiť v tejto otázke na zlepšenie situácie a vyvodenia zodpovednosti voči deťom v prípade agresie medzi deťmi, ako aj agresie detí mierenej voči učiteľom? My sme dali s pani poslankyňou Muškovou návrh, aby v školách bola oznamovacia povinnosť, bola povinnosť dychovej skúšky a skúšky na požitie omamných látok, návykových, a deti sú povinné podľa zákona sa podrobiť týmto skúškam, a to preto, že prevažne tá agresivita je často determinovaná práve používaním alkoholu detí a návykových látok aj v školách. Takže to je moja otázka na vás. A ešte k otázke druhej. To je ako ďalšia interpelácia, v súvislosti so zákonom o vlastenectve. Ja veľmi akosi nie s nadšením sledujem negatívne prejavy k tomuto zákonu, hlavne z radov základných a stredných škôl, koľko to bude stáť, aké hrozné to je a podobne. Pán minister, ja vás chcem požiadať, aby ste spravili prieskum, ktoré školy nemajú zavedený rozhlas do tried. Predsa z hľadiska bezpečnosti žiakov bola povinnosť všetkých riaditeľov zaviesť rozhlas do tried. Predsa nemyslím tu jednotriedku, áno, kde sa to dá vyriešiť veľmi jednoducho, ale viac tried. Predsa môže vzniknúť požiar, môže vzniknúť situácia, ktorá ohrozuje život detí. A tam treba informácie rýchlo dostať do tried, nemožno bežať od dverí k dverám. Čiže to je možné zvládnuť len rozhlasom. Ktorí riaditelia zanedbali túto povinnosť? Ktoré školy potrebujú toľko zástav a štátnych znakov, ich nemajú aspoň pre polovicu tried, keď v rámci volieb je nutné, aby vo volebnej miestnosti bol štátny znak a zástava na čelnej strane. Čiže tie školy musia toto mať. Tak nech presne realitu povedia a nech nerobia z týchto problémov proste škandál, ktorý nie je namieste. Skutočne moja otázka znie: Riaditelia v ktorých viactriednych školách zanedbali povinnosť, aby mali funkčné rozhlasy zavedené do tried, a aké budú vyvodzované voči nim dôsledky? Nesplnením tejto úlohy vlastne ohrozovali zdravie detí na základných a stredných školách a bezpečnosť, pretože mohlo všeličo vzniknúť? Posledná interpelácia je k pani ministerke spravodlivosti. V poslednom čase vnímam enormný nárast útokov voči starším ľuďom, najmä starším ženám. Denne sa skoro dozvedáme, kde prepadli babičku, kde vošli do domu, do bytu a poškodili zdravie alebo znásilnili babičku 80-ročnú, kde na cintoríne starší ľudia sú napádaní. Títo sa dokonca už boja vychádzať na ulicu. Mám niekoľko listov od nich, kde píšu: „Prosím vás, urobte niečo, lebo už sa bojíme vyjsť aj na ulicu.“ Dokonca títo starší ľudia sú ohrozovaní mladistvými zo susedstva, dokonca aj svojimi vnúčatami, ktoré pod vplyvom drog žiadajú od nich peniaze. Prečo vás interpelujem, pani ministerka? Je to preto, lebo mám vedomosť, že v minulosti bolo výslovne v zákone stanovené, že je priťažujúcou okolnosťou spáchanie výtržníctva alebo poškodenia zdravia na osobe staršej ako 65 rokov. Pýtam sa, či sa nechceme vrátiť k takémuto ustanoveniu do Trestného zákona, pretože skutočne je to kategória ľudí, ktorí sú v poslednom období veľmi ohrozovaní na svojom zdraví a na svojej bezpečnosti. Ďakujem za pozornosť.